b'\n_START_ARTICLE_\nLiudvikas Kimtys\n_START_SECTION_\nBiografija\n_START_PARAGRAPH_\n1955\xc2\xa0m. baig\xc4\x97 Lai\xc5\xbeuvos septynmet\xc4\x99 mokykl\xc4\x85, 1960\xc2\xa0m. Ma\xc5\xbeeiki\xc5\xb3 vidurin\xc4\x99 mokykl\xc4\x85. 1965\xc2\xa0m. Vilniaus valstybiniame universitete (VU) baig\xc4\x97 optik\xc4\x85 ir spektroskopij\xc4\x85. Nuo 1966\xc2\xa0m. jame ir d\xc4\x97sto. 1967\xc2\xa0m. k\xc4\x97l\xc4\x97 bendrosios fizikos ir radiospektroskopijos sri\xc4\x8di\xc5\xb3 kvalifikacij\xc4\x85 Maskvos valstybiniame universitete. 1971\xc2\xa0m. VVU apgyn\xc4\x97 fizikos ir matematikos moksl\xc5\xb3 kandidato disertacij\xc4\x85 tema \xe2\x80\x9eCikloheksenkarbonin\xc4\x97s r\xc5\xabg\xc5\xa1ties molekuli\xc5\xb3 asociacijos tyrimai PMR spektroskopijos metodu\xe2\x80\x9c. 1986\xc2\xa0m. SSRS MA Nevandeni\xc5\xb3 tirpal\xc5\xb3 institute apgyn\xc4\x97 fizin\xc4\x97s chemijos moksl\xc5\xb3 daktaro disertacij\xc4\x85 tema \xe2\x80\x9eMolekuli\xc5\xb3 asociacijos ir fazini\xc5\xb3 virsm\xc5\xb3 vandenilinio ry\xc5\xa1io sistemose didel\xc4\x97s skyros BMR spektroskopija\xe2\x80\x9c. _NEWLINE_1976\xe2\x80\x932005\xc2\xa0m. VU Fizikos fakulteto Bendrosios fizikos ir spektroskopijos katedros ved\xc4\x97jas. Nuo 1978\xc2\xa0m. docentas, nuo 1987\xc2\xa0m. profesorius. 1990\xe2\x80\x932002\xc2\xa0m. VU Tarybos narys, Tarybos Akademin\xc4\x97s komisijos pirmininkas, nuo 2002\xc2\xa0m. VU Studij\xc5\xb3 komiteto narys. Nuo 1999\xc2\xa0m. mokslinio \xc5\xbeurnalo \xe2\x80\x9eAplinkos ir chemin\xc4\x97 fizika\xe2\x80\x9c redaktori\xc5\xb3 kolegijos narys._NEWLINE_Bergeno ir Oslo (Norvegija), Arhuso, Kopenhagos (Danija), Lundo (\xc5\xa0vedija), Kento (Anglija), Maskvos (Rusija), Jorko (Anglija), Gento (Belgija), Grenoblio (Pranc\xc5\xabzija), Sankt Peterburgo universitet\xc5\xb3 kviestinis profesorius.\n_START_SECTION_\nMokslin\xc4\x97 veikla\n_START_PARAGRAPH_\nPagrindiniai moksliniai darbai i\xc5\xa1 \xc4\xafvairi\xc5\xb3 fazi\xc5\xb3 ir molekulin\xc4\x97s sandaros med\xc5\xbeiag\xc5\xb3 spektrini\xc5\xb3 savybi\xc5\xb3, branduoli\xc5\xb3 magnetinio rezonanso dinamin\xc4\x97s spektrometrijos. I\xc5\xa1pl\xc4\x97tojo \xc5\xa1i\xc4\x85 mokslo krypt\xc4\xaf Lietuvoje. _NEWLINE_Bendradarbiauja su Kazan\xc4\x97s (nuo 1967\xc2\xa0m.), Kijevo (nuo 1977\xc2\xa0m.), Bergeno, Oslo (nuo 1978\xc2\xa0m.) ir Kento (nuo 1992\xc2\xa0m.) universitet\xc5\xb3 spektroskopijos krypties mokslinink\xc5\xb3 grup\xc4\x97mis. Paskelb\xc4\x97 daugiau kaip 190 mokslini\xc5\xb3 straipsni\xc5\xb3.'